Diari Oficial de la Generalitat Valenciana


Sumari del DOGV 7208, del 06-02-2014 (2014/857)

RESOLUCIÓ de 29 de gener de 2014, de la Direcció General de Formació Professional i Ensenyances de Règim Especial, per la qual s'establixen les dates de proves i avaluacions extraordinàries en les escoles oficials d'idiomes de la Comunitat Valenciana per al curs 2013-2014.
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7208

Data del DOGV
:   06-02-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/857


Data del document
:   29-01-2014

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * examen

RESOLUCIÓ de 29 de gener de 2014, de la Direcció General de Formació Professional i Ensenyances de Règim Especial, per la qual s'establixen les dates de proves i avaluacions extraordinàries en les escoles oficials d'idiomes de la Comunitat Valenciana per al curs 2013-2014. [2014/857]  
El Decret 183/2013, de 5 de desembre, del Consell, modifica totes les normes reglamentàries de la Generalitat que, en l'àmbit educatiu i en referència a l'avaluació, la promoció o la titulació en les diferents ensenyances, continguen referències a la realització de proves extraordinàries en el mes de setembre, a les sessions d'avaluació final extraordinària al setembre, a la convocatòria extraordinària de setembre, a l'avaluació extraordinària de setembre i a la superació de les corresponents ensenyances en el mes de setembre, per mitjà de la supressió de la referència temporal al mes de setembre. Addicionalment, disposa que la conselleria competent en matèria d'educació, a través dels seus òrgans directius competents en matèria d'ordenació acadèmica de les diferents ensenyances, establirà les dates en què hauran de tindre lloc les proves extraordinàries, les sessions d'avaluació final extraordinària, les convocatòries extraordinàries i les avaluacions extraordinàries afectades per l'esmentat decret.  
D'altra banda, el Decret 155/2007, de 21 de setembre, del Consell, pel qual es regulen les ensenyances d'idiomes de règim especial a la Comunitat Valenciana, i s'establix el currículum del nivell bàsic i del nivell intermedi, i el Decret 119/2008, de 5 de setembre, del Consell, pel qual s'establix el currículum del nivell avançat de les ensenyances d'idiomes de règim especial en la Comunitat Valenciana, establixen, entre altres, aquells aspectes curriculars i destreses que hauran de ser avaluats per a la promoció dels primers cursos dels nivells A2, B1 i B2 als segons; així mateix, l'Orde 31 de gener de 2008, de la Conselleria d'Educació, regula l'avaluació i la promoció de les ensenyances d'idiomes de règim especial a la Comunitat Valenciana.  
  
Per estos motius, la present resolució fixa les dates esmentades durant el present curs escolar 2013-2014, mantenint el caràcter excepcional que tenen fins que es modifique el calendari escolar de posteriors cursos acadèmics, i atenent la singularitat de les ensenyances en les escoles oficials d'idiomes com a ensenyances reglades conduents a l'acreditació del nivell de competència lingüística i que no conduïxen, per tant, a certificacions professionalitzants. Unit a això, i atés que entre altres preceptes la norma vigent obliga a la realització de proves de nivell en els mateixos centres, la qual cosa no permet l'avanç significatiu de l'inici del curs escolar, es poden arribar a compatibilitzar les dates fixades en esta resolució amb estes altres proves de nivell.  
  
Per tot allò que s'ha exposat, facultat per l'apartat 3 de l'article únic del Decret 183/2013, de 5 de desembre, del Consell, i en virtut de les competències establides en el Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, resolc:  
  
Primer. Ensenyances compreses en l'aplicació  
La present resolució serà aplicable a les ensenyances d'idiomes de règim especial impartides en les escoles oficials d'idiomes de la Comunitat Valenciana.  
  
Segon. Calendari de proves i avaluacions extraordinàries del curs 2013-2014  
1. Les escoles oficials d'idiomes de la Comunitat Valenciana realitzaran les proves extraordinàries entre l'1 i 5 de setembre de 2014.  
2. Els centres, en virtut de la seua autonomia pedagògica i organitzativa, establiran els dies en què tindran lloc les proves, a partir de les dates indicades en l'apartat anterior.   
De conformitat amb el que disposen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, contra el present acte, que esgota la via administrativa, es podrà interposar un recurs potestatiu de reposició o plantejar directament recurs contenciós administratiu en els terminis i davant de l'òrgan que s'indica a continuació:  
a) El recurs de reposició haurà d'interposar-se davant de la consellera d'Educació, Cultura i Esport, en el termini d'un mes a comptar des de l'endemà de la seua publicació.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació.  
  
València, 29 de gener de 2014.- El director general de Formació Professional i Ensenyances de Règim Especial: Marcial Díaz Garrigues.